4. schôdza NR SR - 2.deň - B. popoludní
Dátum: 2020-04-02
Poslanec: Fico, Robert (SMER - SD)
Druh vystúpenia: Vystúpenie v rozprave

202. Ďakujem pekne. Vážená Národná rada, chcem sa vrátiť v podstate k bodu, o ktorom rokujeme. Sú navrhnutí dvaja kandidáti za opozíciu na predsedov výborov, je to predseda výboru pre ľudské práva Ľuboš Blaha a predseda výboru pre kontrolu VOS, kandidát za opozičnú stranu pána Kotlebu. Toto je podstata a vy teraz argumentujete, prečo títo ľudia nemôžu kandidovať a prečo nemôžu byť zvolení za predsedov výborov, hoci bola takáto dohoda. Mojou úlohou nie je teraz obhajovať stranu pána Kotlebu. Je to samostatná opozičná strana, oni sa obhája sami. Ale som 21 rokov predsedom politickej strany a bol som najdlhšie slúžiaci premiér v histórii Slovenska a nepredpokladám, že niekto v krátkom čase dokáže tých 10 rokov prekonať. (Reakcia z pléna.) Preto mi dovoľte povedať niekoľko názorov na to, čo hovoríte. Pripomínate Ľubošovi Blahovi ako našemu kandidátovi jeho originálne postoje a jeho možno (reakcia z pléna) sympatie, ktoré preukazuje niektorým krajinám. Dámy a páni, skúsme sa trošku nad týmto všetkým spoločne zamyslieť. Mám rád veľmi históriu, a keď chcete niekto si to rozdať v histórii, tak poďte so mnou niekedy do nejakej relácie, a najmä mám históriu veľmi rád, ktorá sa týka 2. svetovej vojny a toho všetkého, čo sa dialo. Rád by som vám pripomenul, dámy a páni, že ak má niekto sympatie k Rusku, tak sa k nemu hlásim a poviem prečo. Sloboda na Slovensko a Československo nedošla zo západu, ale došla z východu. To je fakt. (Potlesk.) To je fakt, ktorý nemôže nikto opomenúť. Jednoducho je to svätá pravda. Ja nebudem teraz vypočítavať milióny ľudí z bývalého Sovietskeho zväzu, ktorí zomreli v rámci 2. svetovej vojny. Nebudem vám hovoriť príbehy, lebo pravdepodobne o nich nič neviete, čo sa dialo počas vojny na priesmyku v Dukle. Budem hovoriť o iných veciach, ktoré sa týkajú hrôz 2. svetovej vojny. Prosím, ale ak niekto hovorí, že má sympatiu k tomu, že sloboda došla z východu a nie zo západu, tak to rešpektujme, tak ako rešpektujem ja osobne každý jeden jediný ľudský život, ktorý padol pri otvorení II. frontu v júni 1944. Vážime si jeden každý život amerického, britského, francúzskeho a ďalšieho vojaka. Ale fakt je ten, že Slovensko bolo oslobodené Červenou armádou a ďalšími vojskami, či už išlo o Rumunsko, alebo iné národy, ktoré vtedy tvorili Sovietsky zväz. Po ďalšie, dámy a páni, chcem vám pripomenúť, že história je veľmi krutá. A sú tú ľudia, ktorí sedia v radoch strany SMER - sociálna demokracia, ktorí spolu so mnou v 90. rokoch utierali prach na pomníkoch a pamätníkoch Slovenského národného povstania. Ani pes tam neštekal. Nikto z vás tam nebol. Nikto! Po roku ´89 bola nie práve móda chodiť k pamätníkom Slovenského národného povstania a uctiť si ľudí, ktorí dokázali to, čo by pravdepodobne z nás málokto dnes dokázal. Obávam sa, že keby sme dnes vyhlásili mobilizáciu na Slovensku, tak 99 % ľudí pôjde na PN-ku. Ale my sme v tom čase ako národ ukázali podstatne, podstatne väčšiu silu. A ja som hrdý na to, a preto budem vždy podporovať Ľuba Blahu za predsedu ľudskoprávneho výboru, lebo bola to ľavica, ktorá presadila, že 29. august 1944, SNP, je štátny sviatok Slovenskej republiky. Toto je naša práca a ja som za to veľmi hrdý. Prosím, nám nehovorte o veciach, ktoré sa týkajú holokaustu alebo rasového násilia. Deviaty september je Pamätný deň obetí holokaustu a rasového násilia. Opäť zákon, ktorý došiel z dielne strany SMER - sociálna demokracia. A môžme vám podávať ďalšie a ďalšie dôkazy toho, že sme strana, ktorá je demokratická a ktorá je postavená na silných antifašistických zá-kla-doch. Preto vyčítať čokoľvek Ľubošovi Blahovi je falošné a neúprimné len zato, že možno preukazuje vďaku ľuďom, ktorí sa zaslúžili o slobodu v tomto štáte. Bojím sa, čo sa bude diať. Tiež mám niekedy ťažký spánok a pozerám v noci filmy. Ja nevidím iné filmy v televízii, Zachráňte vojaka Ryana a Druhý front a v podstate vytvárame obraz na Slovensku, ako keby sloboda došla naozaj od západu a nie od východu, pričom tá realita je úplne, úplne iná. Prosím, spamätajme sa a minimálne tieto elementárne historické fakty, ktoré sú tu, neignorujme a ich rešpektujme. K samotnej voľbe. My budeme voliť ako politická strana SMER - sociálna demokracia ľudí, ktorých považujeme za ľudí, ktorí sú dobre na to pripravení a ktorí majú jednoducho všetku legitimitu viesť konkrétne výbory. A budem veľmi konkrétny, a neviem, kto tu všetko sedí, vidím, že pán Kollár odišiel, ale by som to povedal, bolo stretnutie predsedov strán a hnutí, ktoré boli zvolené do Národnej rady Slovenskej republiky. Poprosím vás, ak tu niekto je, kto tam bol, a nehovorím pravdu, tak hoďte po mne kameňom, lebo budem hovoriť teraz čistú a číru pravdu, ako to presne bolo. (Reakcie z pléna.) Spýtal som sa... (Zaznenie gongu.) Prosím vás, keby ste boli láskavo ticho, ja hovorím k veci, hovorím k veci (reakcie z pléna), nenadávam vám, hovorím k veci. (Zaznenie gongu. Prerušenie vystúpenia predsedajúcim.) Grendel, Gábor, podpredseda NR SR 203. Páni poslanci... Fico, Robert, poslanec NR SR 204. Kto tam bol, ešte raz, nech povie, či to je, alebo nie je pravda. Bol tam pán Kollár, bol tam pán Sulík, bol tam pán Matovič, nebol tam pán Kiska, bola tam pani Remišová, bol tam pán Kotleba, bol som tam ja. Boli tam šiesti predsedovia politických strán a hnutí, ktorí sú teraz zastúpení v Národnej rade. Nechcem teraz volať po pánovi Kotlebovi a po svedectve, ale všetci šiesti musia potvrdiť, že som postavil nasledujúce tri otázky. Prvá otázka: Budete voliť predstaviteľa Kotlebovej strany do výborov? Odpoveď bola: Nikdy nebudeme voliť predstaviteľov Kotlebovej strany do štandardných výborov. Išlo o výbor ľudskoprávny a druhý výbor, ktorý je, je výbor zahraničný. Áno, nemáme žiadny problém, rešpektujeme právo opozície obsadiť kontrolné výbory a budeme voliť pána Kotlebu a jeho ľudí do kontrolných výborov, ktoré budú dohodnuté v rámci dohody medzi SMER-om a stranou pána Kotlebu. Dohoda bola, že VOS si berú predstavitelia Kotlebovej strany. Vychádzali sme z toho, všetko je dohodnuté. Druhá otázka bola, či budú voliť predstaviteľov strany SMER do výborov, ktoré boli určené. To je zahraničný výbor a ľudskoprávny. Bolo nám povedané, že nikdy nebudú voliť Ľuboša Blahu do zahraničného výboru, ale že s plnou právomocou môže nastúpiť do výboru ľudskoprávneho, ktorý bol pre SMER - sociálnu demokraciu určený. Toto je pravda. Takáto bola dohoda. (Reakcia z pléna.) Takáto bola dohoda. Takáto... (Reakcia z pléna.) Prosím vás, nevykrikujte, ja som tam sedel... (Prerušenie vystúpenia predsedajúcim.) Pellegrini, Peter, podpredseda NR SR 205. Poprosím o kľud v rokovacej sále. Fico, Robert, poslanec NR SR 206. ... a viem, o čom hovorím. Nerušte ma. Vy ste tam vzadu drzí, veľmi často, ja si to jednoducho vyprosujem. Takáto bola dohoda. Dohoda, ktorú nemôže poprieť ani pán Sulík, ani pán Kollár, ani pán Matovič, ani pani Remišová. Ja ju nespochybňujem a predpokladám, že ju nespochybňuje ani pán Kotleba. Dámy a páni, v poriadku, ste sa rozhodli, že túto dohodu idete porušiť. Chcete zvoliť za predsedu ľudskoprávneho výboru človeka, ktorý bol všade trikrát, všetko videl trikrát a všetkému rozumel trikrát. Tento človek má zvolať výbor. Tento výbor má zvoliť podpredsedov výboru za vládnu koalíciu a podpredsedovia vládnej koalície majú viesť tento výbor ďalej, čo je hrubým porušením pomerov demokracie v Národnej rade, pretože sedem výborov bolo jasne určených pre opozíciu. A my sme to plne rešpektovali. Nikto nedošiel ani s krikom, ani s hádkami. Povedali sme, v poriadku, sedem výborov. A my sme sa dohodli na rozdelení 5 : 2 v rámci našej opozičnej pôsobnosti, ktorá bola k dispozícii. Za SMER - sociálnu demokraciu hovorím veľmi jasne, Ľuboš Blaha spĺňa všetky predpoklady, aby túto funkciu zvládol. Je to čestný, korektný a inteligentný človek. (Prerušenie vystúpenia predsedajúcim.) Pellegrini, Peter, podpredseda NR SR 207. Pán poslanec... Fico, Robert, poslanec NR SR 208. A strana SMER - sociálna demokracia za ním bude stáť. A porušili ste všetky dohody, ktoré v danom čase boli urobené. Ďakujem pekne. (Potlesk.)